### | | | | --- | --- | | | | | --- | | **Byråd** 28. maj 2019 Sagsnr. 710-2018-15630 Dok.nr. 710-2019-108491 Bo Mathiasen | | 90.                 Forslag til lokalplan nr. 379 - Vindmøller ved [adresse] med kommuneplantillæg nr. 9 til Kommuneplan 2017-29 - Åbent

###

|  |  |
| --- | --- |
| Tidl. politisk behandling | BY, 19.12.17, pkt. 166, BY, 20.03.18, pkt. 53 |
| Forventet sagsgang | PU, ØK, BY, høring, PU, ØK, BY |
| Lovgrundlag | Planloven, VE-loven |

###

**SAGENS INDHOLD**

Byrådet skal i denne sag tage stilling til
’Forslag til lokalplan nr. 379 - Vindmøller ved [adresse] med
kommuneplantillæg nr. 9 til Kommuneplan 2017-29’ med tilhørende miljørapport og
VVM-redegørelse.

Planforslagene giver mulighed for realisering af et
projektforslag for udbygning af rammeområdet med seks vindmøller. Formålet er
at udnytte områdets vindenergi bedst muligt under samtidig hensynstagen til
naboer og omgivelser.

Planforslagene er udarbejdet på baggrund af en helhedsplan
med seks store vindmøller. Møllerne opstilles i et mønster med to gange tre
møller med tilhørende teknikbygninger, arbejdsarealer og adgangsveje. Den ene
gruppe opstilles i den nordvestlige del af området parallelt med Landevejen.
Den anden gruppe opstilles i den sydøstlige del af området parallelt med
Østjyske motorvej, E45.

I forbindelse med realisering af projektet skal fire
eksisterende vindmøller i den   nordvestlige del af området nedtages, og fire
boliger i området skal nedlægges.

Lokalplanforslaget omfatter et
område til opstilling af seks vindmøller med en maksimal totalhøjde på 149,9
meter med tilhørende fundamenter, adgangsveje og overkørsel over [adresse]
samt arbejdsarealer. Dertil kommer en 60/10 kV transformerstation samt
koblingsstation og teknikbygning. Endelig indgår de boliger, der forudsættes
nedlagt som beboelse eller beboet af mølleejer i lokalplanområdet.

Realisering af projektet forudsætter, at der sker en
tilpasning af kommuneplanens bestemmelser, retningslinjer og rammer for
planlægning for store vindmøller i rammeområde 13.TA.7. Ændringerne er
indarbejdet i forslag til kommuneplantillæg nr. 9 til Kommuneplan 2017-29.

**VURDERING**

I lokalplanforslaget
er der lagt særlig vægt på, at:

·
Det er udarbejdet på baggrund af en
helhedsplan for rammeområde 13.TA.7, jf. Byrådets behandling af sagen 20. marts
2018.

·
Vindmøllerne fremstår som en samlet
ensartet møllepark med en systematisk opstilling under hensyn til det omgivende
landskab og kulturmiljø.

·
[adresse] i området udnyttes bedst
muligt ved seks store vindmøller med en installeret effekt på mindst 1,8 MW fra
hver mølle.

·
Begrænse vindmøllernes miljøbelastning
af naboer og det omgivende landskab, herunder hensynet til Tom Kristoffersen.

·
Begrænse vindmøllernes miljøbelastning
af miljø, natur, fugle- og dyreliv og vandløb.

I
henhold til ’Lov om miljøvurdering af planer og programmer’ er der udarbejdet
en miljørapport og en VVM-redegørelse. Miljørapporten er udarbejdet parallelt
med forslag til kommuneplantillægget. I rapporten har der været særlig
opmærksomhed på at varetage hensynet til naboer, miljø og natur i og omkring
vindmølleparken og belyse omfanget af miljøpåvirkningerne. Dette sker primært
gennem beskrivelse af anlæggets visuelle påvirkning af landskabet, samt støj-
og skyggepåvirkninger.

Rapporten viser, at fire
beboelser skal nedlægges, da de ikke overholder minimumsafstanden til
vindmøllerne. Afstandskravet er fastsat i vindmøllebekendtgørelsen,
bekendtgørelse nr. 1590 af 10. december 2014. Rapporten
viser desuden at flere boliger forventes at blive skyggepåvirket mere end 10
timer/år. Det medfører, at der i en efterfølgende VVM-tilladelse vil skulle
stilles krav om en særlig styring af de vindmøller, som medfører
skyggepåvirkningen (skyggestop). I VVM-tilladelsen vil der også skulle stilles
krav om installering af et afisningssystem på den mølle, som placeres nærmest
[adresse].

De tre møller i den nordvestlige del af området vil ud fra
en trafiksikkerhedsmæssig vurdering muligvis være forstyrrende for trafikanter
på [adresse] og [adresse], herunder ved det firebenede vejkryds ved
Landevejen, [adresse] og [adresse], som tidligere har været
uheldsbelastet. Aktuelt er der ikke planlagt ændringer i krydset, men Teknik og
Kultur vil følge trafikudviklingen i krydset.

**ØKONOMI**

Vindmølleprojektet har ingen umiddelbare økonomiske
konsekvenser for Favrskov Kommune.

Eventuelle fremtidige forbedringer af trafiksikkerheden i
vejkrydset ved [adresse], [adresse] og [adresse] vil skulle afholdes af
Favrskov Kommune.

Lokalplanområdet forbliver i landzone. Der stilles derfor
ikke krav om indgåelse af aftale om fraskrivelse af retten til overtagelse af
arealer omfattet af lokalplanen, jf. planlovens § 47a.

**INDDRAGELSE**

Borgerinddragelse og kommunikation om forslag til lokalplan
sker efter reglerne i planloven. Det er et selvstændigt mål med planloven, at
offentligheden i videst muligt omfang inddrages i planlægningsarbejdet.

Lokalplanforslaget skal efter godkendelse offentliggøres
ved annoncering på kommunens hjemmeside med en indsigelsesfrist, som anbefales
fastlagt til ti uger. Dette udgør en udvidelse af de vanlige otte ugers
høringsperiode, som skyldes sammenfaldet med sommerferien.

I høringsperioden vil Favrskov Kommune invitere til et
borgermøde om ”Forslag til lokalplan nr. 379 - Vindmøller ved [adresse] med
kommuneplantillæg nr. 9 til Kommuneplan 2017-29” med tilhørende miljørapport og
VVM-redegørelse. Mødet forventes at blive afholdt 19. juni 2019 i [adresse]
Sløjfen i Hadsten.

Miljøvurdering af forslag til kommuneplantillæg og
lokalplan samt VVM-vurdering af vindmølleprojektet sker efter Lov om
Miljøvurdering af planer og programmer og konkrete projekter. Her er det
forudsat, at offentligheden høres flere gange.

Forud for igangsætning af VVM-vurderingen har projektet
været fremlagt i forudgående offentlig debat i januar 2017. Forinden havde der
været offentlig debat i 2014 om et projekt for tre møller med et
opstillingsmønster i lighed med den sydligste gruppe af vindmøller i det
aktuelle projekt. Der har endvidere været afholdt møder med de kirkelige
myndigheder omhandlende hensyntagen til Rud kirke i vindmølleprojektet.

**INDSTILLING**

Direktøren for Teknik og Kultur indstiller
til Byrådet:

1.     At ”Forslag
til lokalplan nr. 379 - Vindmøller ved [adresse] med kommuneplantillæg nr. 9
til Kommuneplan 2017-29” med tilhørende miljørapport og VVM-redegørelse
fremlægges i offentlig høring i ti uger.

**BESLUTNING**

***Planudvalget, 7. maj 2019:***

Fraværende:Ingen

Indstilles godkendt.

Simon Mathiasen kan ikke tiltræde indstillingen, idet Dansk
Folkeparti ikke ønsker flere eller større vindmøller opstillet i [adresse]
Kommune.

Jonas Skov kan ikke tiltræde indstillingen, da Venstre
i stedet ønsker, at der udarbejdes en lokalplan med miljøvurdering vedrørende
det nordlige område for tre vindmøller til erstatning for de nuværende fire.

***Økonomiudvalget, 21. maj 2019:***

Fraværende:Ingen

Venstre stillede forslag om, at der udarbejdes en lokalplan
med miljøvurdering vedrørende det nordlige område for tre vindmøller til
erstatning for de nuværende fire.

For Venstres forslag stemte fire, mens tre stemte imod.
Ingen undlod at stemme.

For stemte Jakob Mortensen, Kim Johansen, Lena Jepsen og
Alf Friis.

Anders Christiansen, Ole Andresen og Edith Nilsson
stemte imod forslaget, da de i stedet anbefaler Planudvalgets indstilling.

Venstres forslag indstilles godkendt.

**Bilag**

|  |  |
| --- | --- |
| Forslag til lokalplan nr. 379 Vindmøller ved [adresse] med Kommuneplantillæg nr. 9 | 710-2019-77540 |
| Miljørapport | 710-2019-74219 |
| Ikke-teknisk resumé af VVM-redegørelse | 710-2019-74220 |
| VVM-redegørelse | 710-2019-74210 |
| VVM Appendiks 1 - visualiseringer | 710-2019-89170 |